Κυρίες και κύριοι συνάδελφοι

Έχουν περάσει 2.5 και χρόνια από όταν η Νέα Δημοκρατία του Κ. Μητσοτάκη βγήκε αυτοδύναμη κυβέρνηση. Έταξαν κανονικότητα, αύξηση στο διαθέσιμο εισόδημα, τεχνοκρατική αριστεία και επιτελικό κράτος που θα δουλεύει. Με λίγα λόγια υποσχέθηκαν να γίνουμε Ευρώπη. Αυτά δημοσίως. Πίσω όμως από κλειστές πόρτες έταξαν τα πάντα σε κάθε είδους επιθετικά συμφέροντα, ταϊσαν αντιΣΥΡΙΖΑ μίσος φορτώνοντας του με τόνους προπαγάνδας όλες τις παθογένειες τις χώρας λες και δεν υπήρχε χώρα πριν το 2015.

2.5 χρόνια μετά οι μάσκες όμως έπεσαν και ήρθε επιτέλους η ώρα του λογαριασμού. Γιατί οι πολίτες πληρώνουν πολύ ακριβά την κυβέρνηση Μητσοτάκη.Έχετε βυθίσει την ελληνική κοινωνία σε κατάθλιψη, όπου και να κοιτάξετε γύρω σας βλέπετε δυστυχία και μιζέρια.

Που είμαστε σήμερα; Η χώρα έχει μικρότερο ΑΕΠ σε απόλυτους αριθμούς από ότι το 2019. Ταυτόχρονα έχει μεγαλύτερο εξωτερικό χρέος και εμφανίζει ξανά ελλείμματα. Άρα φτωχύνατε τη χώρα.

Οι πολίτες λόγω ακρίβειας, με περικοπές σε παροχές, με τους μισθούς καθηλωμένους αλλά και την αγορά καθημαγμένη από τα αναποτελεσματικά lockdown έχουν μειώσει το διαθέσιμο εισόδημα τους. Άρα φτωχύνατε και την πλειοψηφία των πολιτών.

Μήπως ο Μητσοτάκης και το επιτελείο των αρίστων είναι οι αποτελεσματικοί τεχνοκράτες του Χαρβαρντ με τα κοστούμια που διαχειρίζονται κρίσεις; Με τη βροχή πνίγονται λεωφορία και σπίτια, με την πανδημία πρώτοι σε θανάτους στην ΕΕ, με το χιόνι αποκλειόμαστε και μένουμε χωρίς ρεύμα, οι φωτιές σβήνουν στη θάλασσα.

Οι άριστοι αποδείχτηκαν ένα μάτσο ανίκανοι και επικίνδυνοι χρυσοκάνθαροι που δεν έχουν μάθει να δουλεύουν αλλά μόνο να δίνουν εντολές.

Και τι μας λένε; Φταίνε οι πολίτες, φταίνε τα φαινόμενα, φταίνε οι μετεωρολόγοι, φταίνε τα σπίτια που είναι παλιά, φταίνε οι μάσκες που δεν είναι FFP2, φταίνε όλοι εκτός από τον κ. Μητσοτάκη. Αλλά επειδή η πραγματικότητα εξοργίζει τους πολίτες, μετά αρχίζουν οι συγγνώμες:

Συγγνώμη για την ποδηλατάδα στην Πάρνηθα, συγγνώμη για το κορονοπάρτι στην Ικαρία, συγγνώμη για την Εύβοια και τη Βαρυμπόμπη, συγγνώμη για το λεκτικό λάθος ότι δεν υπάρχει μελέτη ότι εκτός ΜΕΘ έχει ψηλότερη θνησιμότητα.

Και κάπως έτσι, ο Μωυσής Κ. Μητσοτάκης κατά τη λίστα Πέτσα έγινε Σεφερλής όπως είπε ο κ. Πορτοσάλτε.

Το μόνα πράγματα που λειτουργούν σωστά στη χώρα είναι η διαπλοκή και η προπαγάνδα. Aπό τη μία έχουμε την εκμετάλλευση της πανδημίας για να μοιραστούν 5δις € σε ενάμιση χρόνο σε απευθείας αναθέσεις σε φίλους και κολλητούς. Από την άλλη έχουμε το χτίσιμο καθεστώτος στα ΜΜΕ με τις λίστες Πέτσα, το χάρισμα της δόσης από τις τηλεοπτικές άδειες, τις συνεχείς εξυπηρετήσεις ακόμα και σε υπόδικες τηλεπερσόνες όπως ο Φουρθιώτης Το νο2 της κυβέρνησης κ. Γεραπετρίτης νομοθετούσε κατά παραγγελία του. Και ω του θαύματος αυτά που έγραφε στο SMS περιλαμβάνονταν ως άρθρα στο νομοσχέδιο Λιβάνιου για τα ΜΜΕ πέρσι τέτοιο καιρό όπου σβήνατε αναδρομικά τα πρόστιμα του ΕΣΡ και τακτοποιούσατε τις χρονοθυρίδες τηλεπώλησης. Ντροπή και παρακμή.

Και βεβαίως, έχουμε τις δημοσκοπήσεις που μυρίζουν Κούρτς και Σαρκοζί! Ο μεν καγκελάριος της Αυστρίας παραιτήθηκε για στημένη δημοσκόπηση, ο δε π. Πρόεδρος της Γαλλίας βλέπει συμβούλους του να πηγαίνουν φυλακή για τον ίδιο λόγο. Στην Ελλάδα όμως δεν γίνονται αυτά, είμαστε Ευρώπη. Όσο οι πολίτες αποδοκιμάζουν την κυβέρνηση την φθορά την εισπράττει η αντιπολίτευση! Όταν όλες οι πολιτικές σας αποτυγχάνουν μας λέτε, «ναι αλλα στις δημοσκοπήσεις προηγούμαστε». Προηγείστε βέβαια και στις απευθείας αναθέσεις με κρατικό χρήμα και στους ιδιοκτήτες των εταιριών όπως αναδείξαμε με τις περιπτώσεις OpinionPoll, Ιnterview και εσχάτως την Abacus για την οποία έχουμε προσφύγει στη Βουλή και στην Ελεγκτική Δημοσκοπήσεων να την ελέγξουμε.

Τέλος, έχουμε το στήσιμο κράτους ΙΧ. Fund με προνομιακές σχέσεις με το Μαξίμου παίρνουν με αυξήσεις μετοχικού κεφαλαίου ιμάτια του κράτους και ιδιωτικές επιχειρήσεις. Βρίσκεται εν εξελίξει η μεγαλύτερη αναδιάρθρωση του ελληνικού καπιταλισμού για τα επόμενα 50 χρόνια.

Κ.Κ. Συνάδελφοι,

Πρόταση μομφής λοιπόν: Μομφή γιατί ζητάμε να φύγει η χειρότερη κυβέρνηση της Μεταπολίτευσης.

Έχετε αυτοδύναμη κυβέρνηση, όλη την αυτοδιοίκηση, έχετε αλώσει το κράτος και τις ανεξάρτητες αρχές, έχετε 37δις, και δημοσιονομική χαλάρωση. Άρα και όλη η ευθύνη είναι δική σας, της Νέας Δημοκρατίας! Και ΑΠΟΤΥΧΑΤΕ κ.κ. της κυβέρνησης. Σε όλα! Είστε κυβέρνηση φιάσκο! Είστε μέρος του προβλήματος και όχι μέρος της λύσης.

Το είδαμε με την πανδημία. Κάνατε λοκνταουν για να σωθούν ζωές θυσιάζοντας την οικονομία. Τελικά καταστρέψατε και την οικονομία και έχουμε και ρεκόρ θανάτων γιατί μισείτε το ΕΣΥ.

Το είδαμε στην ακρίβεια που είστε παρακολουθητές της ελευθερίας της αγοράς να έχουμε την πιο ακριβή μεγαβατώρα και τα βασικά είδη να έχουν ακριβύνει 30%. Τιμές β.ευρώπης και μισθοί βαλκανίων.

Στις φυσικές καταστροφές τι κάνατε; Χιόνι? Βροχή? Φωτία; Καταστροφή του Νώε! Και η κυβέρνηση απλά πετάει ευθύνες από δω και κει. Είστε επιτελικό κράτος μόνο την Άνοιξη!

Κυρίες και κύριοι συνάδελφοι

Πρέπει να μπει επιτέλους φρένο σε αυτόν τον ζόφο. Ζητάμε εκλογές για να φύγει αυτή η καταστροφική κυβέρνηση. Ζητάμε πολιτική αλλαγή,

Για να σωθούν ζωές. Για τους 23.000 οι νεκρούς, με μία από τις χειρότερες επιδόσεις σε νεκρούς ανά εκατομμύριο στον κόσμο, όχι απλά στην Ευρώπη.

Για τη μελέτη Τσιόδρα- Λύτρα να λέει ότι θα μπορούσε να σωθεί το 40% αυτών αν είχαμε ενισχύσει το ΕΣΥ

Για τους συμπολίτες μας που δεν μπορούν να βγάλουν το μήνα λόγω της ακρίβειας και της καθήλωσης των μισθών τους

Γιατί έχουμε το ακριβότερο ρεύμα στην Ευρώπη και βρισκόμαστε στον πάτο των μισθών.

Για τους νέους που δεν μπορούν να βρουν μία δουλειά ώστε να κάνουν οικογένεια

Για την Παιδεία, που η κυβέρνηση την μετατρέπει από βασικό αγαθό σε εμπόρευμα

Για τους συνταξιούχους που έχασαν τη 13η σύνταξη, και εξαπατήθηκαν με τα αναδρομικά που τα μισά τους τα πήραν πίσω.

Για τις υγιείς επιχειρήσεις που κινδυνεύουν με λουκέτο εξαιτίας των επιβαρύνσεων και του μειωμένου τζίρου.

Για τον αγροτικό κόσμο που ασφυκτιά κάτω από την πίεση των τιμών στα εφόδια

Για τη γενικευμένη ανασφάλεια και μιζέρια που επικρατεί στην κοινωνία

Για την ελεύθερη ενημέρωση, που πνίγεται με λίστες Πέτσα, βορειοκορεάτικες δημοσκοπήσεις και ραβασάκια από το Μαξίμου σε αρχισυντάκτες και δημοσιογράφους, την ίδια στιγμή διώκουν την ερευνητική δημοσιογραφία και κάθονται κλαρίνο στον κάθε Φουρθιώτη.

Ζητάμε εκλογές γιατί φτάνει πια, πρέπει να τελειώσουμε με αυτή τη λαίλαπα. Για να πληρωθεί ως νέμεσις η αλαζονεία της εξουσίας σας.

Γι αυτό το λόγο, καλούμε τα κόμματα της αντιπολίτευσης και κάθε δημοκρατικό πολίτη, να συνταχθεί με το αίτημα μας για πολιτική αλλαγή, ώστε μια νέα προοδευτική κυβέρνηση με κορμό τον ΣΥΡΙΖΑ και ΠΘ τον Αλέξη Τσίπρα να επαναφέρει τη χώρα, την κοινωνία, και την οικονομία στη σωστή πλευρά της ιστορίας.

Σας ευχαριστώ